10-ročný chlapec nedá na svojho priateľa dopustiť.
LONDÝN 2. decembra – Archie Palmer a Myles Hemsley z Anglicka sú najlepší kamaráti. Všetok čas trávia vždy spolu a sú jednoducho nerozlučná dvojka. Bohužiaľ, 11-ročnému Mylesovi osud nedoprial pokojné a bezstarostné detstvo tak ako Archiemu. Lekári mu totiž diagnostikovali leukémiu a chlapca tak museli previesť do nemocnice vo Worcestershire, kde teraz podstupuje náročnú liečbu.
Jeho kamarát Archie ho však ani v tejto situácii neopustil. Dokonca pri ňom stál viac, ako kedykoľvek predtým. Aby ho nejako v ťažkých chvíľach rozveselil, rozhodol sa preňho pripraviť nádherné prekvapenie. Netušil, či sa mu to podarí, ale chcel to aspoň skúsiť.
10-ročný Archie ešte nemá prístup na sociálne siete, ako sú Twitter alebo Facebook, ale ich podstate a najmä dosahu už rozumie. Preto poprosil svoju mamu, aby na jej účte na Twitteri zverejnila Archieho odkaz. Bola to fotografia s prianím, aby jeho chorého kamaráta Mylesa prišiel do nemocnice navštíviť ktorýkoľvek hráč futbalového klubu Liverpool, ktorý obaja chlapci milujú. Netrvalo to ani pol hodiny a správa sa rozšírila po celom Anglicku.
Na prekvapenie všetkých sa ozval Dietmar Hamann, bývalý hráč Liverpoolu a víťaz Ligy majstrov v sezóne 2004/2005. "Nie som si istý, či sa ešte počítam ako hráč Liverpoolu, ale rád by som chlapca navštívil. Kde presne sa nachádza?" napísal futbalista Archieho mame. Tá mu okamžite a s veľkou radosťou poslala adresu nemocnice.
Tajná návšteva na seba nenechala dlho čakať. Keď sa Dietmar Hamann objavil vo dverách nemocničnej izby, Myles tomu nemohol uveriť. Aspoň na jeden deň bol opäť taký šťastný, že úplne zabudol na svoju chorobu. Na záver tohto prekrásneho stretnutia futbalista ešte poprial Mylesovi veľa síl a skoré uzdravenie a dodal, že sa hádam čoskoro uvidia na futbalovom zápase na tribúne štadiónu Anfield.